Kom ons bou aan oplossings in Suid-AfrikaFlip Buys, die voorsitter van die Solidariteit Beweging. Foto: René Roux. Beste Vriende Die ANC/EFF se besluit oor onteiening en die Australiese minister se uitsprake daaroor het die knuppel behoorlik in die hoenderhok gegooi. Mense reageer van alle kante af sterk daaroor! Maar kom ons dink al hierdie dinge mooi deur. Ek deel julle ontsteltenis oor die geweld, grondbesettings, swak regering, rassistiese beledigings en die dreigende onteiening van ons werk, ons universiteite, eiendom en skole, ons taal en veral die diefstal van ons kinders se toekoms. Dis juis die rede hoekom ons beweging gestig is en aan blywende oplossings werk. En ja, natuurlik is dit goed dat ministers van sterk lande begin standpunt inneem oor wat hier gebeur, want dan weet die regering hy word dopgehou. Dis ook betekenisvol dat AfriForum se internasionale inligtingsveldtog al bykans wêreldwyd dekking kry in die hoofstroom-media. Die ANC se wittebrood is verby, en lede sal nie meer in die donker kan kwaaddoen en net vriendelik glimlag as daar kameras naby is nie. Die SA politici wat ons woedend hieroor aanval, kan gaan doppies blaas. Ons wil hier bly, maar ons gaan nie stilbly as hulle ons land en ons toekoms wil onteien nie. Dis tog ons patriotiese plig – in hulle belang ook – om te keer dat hulle dieselfde foute maak as soveel mislukte Afrikalande noord van ons. As die ANC oom Bob betyds gekeer het om die boere se grond te steel, was daar nie nou miljoene honger swartmense in Zimbabwe en xenofobiese voorvalle in Suid-Afrika nie. Maar nee, presidente Thabo Mbeki en Jacob Zuma het létterlik handjies met hom vasgehou vir die hele wêreld om te sien en te wanhoop oor wat kom. Toe kom president Cyril Ramaphosa en hy skep hemelhoë verwagtinge oor onteiening wat die rassespanning nou so opjaag dat hy die vlamme probeer blus. Want afvat van mense se eiendom is kodetaal vir die afvat van al hulle regte en selfs hulle lewe. Dan praat ons nou nie eens van MiniBob wat GrootBob as held en rolmodel vir Suid-Afrika voorhou nie. Die regering sê nou ons kan kom insette lewer oor die beoogde onteiening van ons besittings. Nou kyk, ons deure staan oop as julle wil praat, maar moenie verwag ons gaan selfmoord pleeg om te keer dat ons vermoor word nie. Die polarisasie wat die ANC/EFF veroorsaak het, wys dat dit nou dringend nodig is dat ons in ŉ gees van wedersydse erkenning en respek met mekaar praat. Julle kan nie ons skole, ons universiteite, ons werk, ons besighede, ons vryheid en nou ons eiendom wil onteien en verwag ons moet dink ons leef in ŉ grondwetlike demokrasie nie! Om nou te skop en te skreeu omdat ons vir die wêreld vertel wat julle beplan, is pateties. Dis mos júlle wat verkeerde dinge wil doen, nie ons wat die fluitjies blaas nie! Regeer goed en gun ons ons grondwetlike regte en vryhede, dan vertel ons ŉ mooi storie vir die wêreld. Maar as julle wil aangaan met julle planne, moet julle weet dat ons nou eers begin het! Julle het ons mooi geleer van buitelandse druk weens binnelandse onreg. Ons wil graag hier bly en help bou aan oplossings vir die land en al sy mense, maar die voorwaardes daarvoor is dat ons ook vry, veilig en voorspoedig kan leef. Ons gaan nie net die gewillige melkkoeie, sondebokke en ryperde vir magsugtige heersers wees nie. Vergeet dit. Gun ons die vryheid om 100% Afrikaners te wees, en ons sal 200% Suid-Afrikaners wees. Maar laat ons weer terugkeer na die storm wat die Australiese minister ontketen het. Ek sê weer, ek’s dankbaar hy het die saak wêreldwyd in die kollig geplaas. Vriende, emigrasie is miskien ŉ antwoord vir enkelinge, maar nie ŉ oplossing vir Afrikaners as gemeenskap nie. Australië laat net ŉ uitgesoekte groep toe met genoeg geld en kwalifikasies. Ons kan mos nie alles agterlaat wat ons hier opgebou het nie. Ons kan ook nie die miljoene Afrikaners wat nie kan emigreer aan die genade oorlaat nie. Ons kan mos nie dat ŉ klomp radikale nou ŉ streep trek deur ŉ geskiedenis wat ons oor eeue heen hier opgebou het nie. Ons mense het al in groot krisisse beland en dit weer oorkom, en kan mos nie nou landuit net omdat dinge tans moeilik is nie. Ons probleme gaan nie in Australië opgelos word nie. Ons moet ons planne hier maak en uitvoer – waarvoor ons wêreldwye buitelandse steun moet werf. Daarom is dit nie nou die tyd om ŉ uitsoekgroep landuit te lok nie, maar om almal saam ín die land kliphard aan oplossings te werk. Ons voorouers het hulle kant gebring toe dit nodig was, maar elke geslag is verantwoordelik vir sy eie tyd. Daarom is dit nou ons beurt om antwoorde vir die probleme te vind. Die getoetste formule hiervoor is skeppende vernuwing gegrond op beproefde waardes. Glo my, ek is deeglik bewus van die krisisse in die land, en het begrip daarvoor dat baie Afrikaners so vervreemd en onwelkom voel dat hulle nie meer veel lojaliteit vir die land voel nie. Daarom glo ek dat ons weer ŉ gesonde kulturele patriotisme teenoor ons eie gemeenskap moet ontwikkel. Maar ons moet ook veg teen ons afgradering na tweedeklas-burgers van hierdie mooi land. Ons toekoms is te belangrik om aan die ANC oor te laat. Ons sal bly werk aan goeie rassebetrekkinge omdat ons steeds glo dat die meeste mense uit alle rassegroepe goed met mekaar oor die weg kom. Ons staan ook gesonde betrekkinge met die regering voor, maar ons gaan nie net aan gesprekke oor ons eie ondergang deelneem nie. Ons gaan ons regmatige belange bevorder. Ons weet dat ons die toekoms gaan hê wat ons self skep. Ons voorouers het dit gedoen, ons kan ook. Kom bou saam met die 450 000 lede van ons beweging daaraan. Die vraag is nie wie ons gaan toelaat nie, maar wie ons gaan keer.